इससे 'वर्त्मपाल' का शब्दार्थ है - 'मार्ग रक्षक'। उत्तराखण्ड में ग्रीष्मकाल में कैलास-मानसरोवर, बदरीनाथ, केदारनाथ, गंगोत्री, यमुनोत्री के तीर्थयात्री आते थे। अतः यहाँ मार्गों का महत्व होने से 'वर्त्मपाल' का पद विशेष दायित्व का रहा होगा। पहाड़ों की दुर्गम भौगोलिक स्थिति के कारण तीर्थयात्री एक दिन मे पन्द्रह किमी. से अधिक मार्ग तय नहीं कर पाते थ। अतः हरिद्वार से बदरीनाथ तक हर पन्द्रह किमी. पर तीर्थ यात्रियों के रात्रिवास और भोजन की व्यवस्था के लिए चट्टी बनी हुई थीं। चट्टियों में दुकान और धर्मशाला के अलावा नौले ओर गौशालायें भी होती थी। सुरक्षा के लिए कुछ स्थानों पर सैनिक भी रखे जाते थे। अमरकोश में छोटी सेना के लिए 'गुल्म' शब्द का प्रयोग है, उसी का प्रधान 'गौल्मिक' कहा जाता होगा।